
Ολομέλεια Προέδρων ΔΟΕ 26/9/2026
Οι εκπαιδευτικοί δεν θα μείνουμε θεατές της πολιτικής που τσακίζει τις ζωές και τα σχολεία μας.
Με οργάνωση, αγώνα και αντεπίθεση, διεκδικούμε να ζούμε και να δουλεύουμε με αξιοπρέπεια.
Δώστε λεφτά για μισθούς-παιδεία και όχι για τα κέρδη και τους πολέμους των λίγων.
Πραγματοποιήθηκε το Σάββατο 26/9/2026 στην Αθήνα, η Ολομέλεια Προέδρων της ΔΟΕ, μετά το πέρας του γύρου Γενικών Συνελεύσεων (1-25/9) που είχε αποφασίσει το ΔΣ από τα τέλη Αυγούστου, ως εξειδίκευση της ομόφωνης απόφασης για το πρόγραμμα δράσης της 95ης ΓΣ της ΔΟΕ. 
Το θέμα της Ολομέλειας, ήταν η εκτίμηση και η τελική απόφαση του ΔΣ της ΔΟΕ για την προκήρυξη κλαδικής απεργίας, με βάση την εισήγηση του ΔΣ προς τις Γενικές Συνελεύσεις για απεργιακή απάντηση στις 30/9, διότι και εξαιτίας του παρωχημένου κανονισμού λειτουργίας της δεν είχε αποφασιστικό χαρακτήρα σαν συνεδρίαση, 
Ο Πρόεδρος της ΔΟΕ στην εισήγησή του ανέδειξε με επιχειρήματα και σαφήνεια το εκρηκτικό πλαίσιο και τις εξαιρετικά σύνθετες και σοβαρές συνθήκες που διεξάγεται η Ολομέλεια και έχει ξεκινήσει η νέα σχολική χρονιά. Την πολύ επικίνδυνη κλιμάκωση της πολεμικής προετοιμασίας και εμπλοκής της χώρας μας στους πολεμικούς σχεδιασμούς και τους ανταγωνισμούς, που επικαθορίζουν κάθε πλευρά της ζωής των εκπαιδευτικών και γενικά των εργαζομένων. Τη σκληρή και δύσκολη καθημερινότητα, την εκπαιδευτική πολιτική και τις κυβερνητικές επιλογές «εξοικονόμησης» και «κοφτών» για τα σχολεία, τις αλλαγές στο Κράτος και το πειθαρχικό δίκαιο, τον αυταρχισμό και τις διώξεις, την απαξίωση και τη γραφειοκρατικοποίηση κάθε πλευράς της σχολικής ζωής και πραγματικότητας, την αξιοποίηση και προσπάθεια εμφάνισης του φασιστικού δηλητηρίου μέσα στα σχολεία.
Ότι απέναντι στην πολιτική της «κοστολόγησης» της ζωής και των αναγκών μας στα όρια των «δημοσιονομικών αντοχών» και των πολεμικών δαπανών, απέναντι στη λογική τα «κεφάλια μέσα», υπάρχει και πρέπει να δυναμώσει κι άλλο το ρεύμα αμφισβήτησης αυτής της πολιτικής μέσα στον κλάδο. Χρειάζεται να κερδίσει κι άλλο έδαφος ο αγώνας για τις ανάγκες μας, για ένα σχολείο που θα μορφώνει και δε θα εξοντώνει. 
Αυτή η προσπάθεια ξεκίνησε με την έναρξη της νέας σχολικής χρονιάς, με την παρακαταθήκη και των πρώτων απαλλακτικών αποφάσεων για τους συναδέλφους απεργούς για την αξιολόγηση, συνεχίστηκε με τη μεγάλη πανελλαδική συγκέντρωση στη ΔΕΘ στις 5/9, που έδωσε ανάσα και προοπτική. Δυναμώνει όλες αυτές τις μέρες σε κάθε περιοχή και ΣΕΠΕ της χώρας, όπου αναπτύσσονται καθημερινά αγώνες για τα χιλιάδες κενά, ενάντια στις συγχωνεύσεις, για την ελλιπή χρηματοδότηση των σχολείων, για τις διώξεις τα θέματα διαβίωσης των εκπαιδευτικών, τις πανάκριβες μετακινήσεις, τις απαράδεκτες και ανυπόστατες εγκυκλίους για τα νηπιαγωγεία που εξοργίζουν, τις γραφειοκρατικές οδηγίες για τις εκδρομές κ.α. 
Αυτοί οι σημαντικοί αγώνες, που δίνουν τα σωματεία με τους εκλεγμένους με την ΑΣΕ στην πρώτη γραμμή, πρέπει να κλιμακωθούν, με άμεση προκήρυξη κλαδικής πανεκπαιδευτικής απεργίας μέσα στον Οκτώβρη και πανεργατική πανδημοσιουπαλληλική μέσα στον Νοέμβριο, για βγουν στο προσκήνιο οι ανάγκες μας, για να εκφραστεί αγωνιστικά και συλλογικά και χωρίς καμία αναμονή, η οργή και η αγανάκτηση που υπάρχει μέσα στα σχολεία. 
Οι εκλεγμένοι πρόεδροι με την ΑΣΕ στις τοποθετήσεις τους ανέδειξαν τη μεγάλη εικόνα των εξελίξεων μέσα και έξω από το σχολείο, κατέθεσαν συγκεκριμένες πρωτοβουλίες και αγώνες που έχουν δώσει τα σωματεία μαζί με τους συναδέλφους όλο αυτό το χρονικό διάστημα και μετέφεραν την ανάγκη να κλιμακωθεί ο αγώνας, να δοθεί απάντηση με απεργία απέναντι στην ασφυκτική και επικίνδυνη κατάσταση που έχει διαμορφωθεί για τις ζωές και τα σχολεία μας. 
Δυστυχώς, με ευθύνη των παρατάξεων του κυβερνητικού συνδικαλισμού ΔΑΚΕ, ΔΗΣΥ, ΔΙΚΤΥΟ, που μάλιστα δεν τοποθετήθηκαν καν στη διαδικασία της Ολομέλειας Προέδρων, παρά και τη σαφώς διατυπωμένη θέληση της συντριπτικής πλειοψηφίας των προέδρων για υλοποίηση της εισήγησης του ΔΣ της ΔΟΕ για απεργία (ακόμα και αν δεν ήταν για τις 30/9, αλλά και αργότερα για καλύτερη προετοιμασία), η πλειοψηφία του ΔΣ της ΔΟΕ δεν κατέληξε σε καμία πρόταση προς τον κλάδο για τις επόμενες ημέρες σε σχέση με το θέμα της κλαδικής απεργίας. 
Με πρόσχημα τη χαμηλή συμμετοχή στις ΓΣ, παρά και ενάντια στη μεγάλη οργή και αγανάκτηση που επικρατεί σε όλα τα σχολεία, παρά τις σημαντικές κινητοποιήσεις και τη συμμετοχή συναδέλφων, όπου τα σωματεία μπαίνουν μπροστά στα προβλήματα, επέλεξαν συνειδητά να μην προκύψει απεργιακή απάντηση του κλάδου. Η συγκεκριμένη στάση δεν προκαλεί καμία έκπληξη, αλλά προκύπτει ως απόρροια των πολιτικών δεσμεύσεων στήριξης της κυβερνητικής πολιτικής της ΝΔ και της συμπολιτευόμενης αντιπολίτευσης να «μην κουνηθεί φύλλο», της λογικής «τίποτα δεν αλλάζει» και της αναμονής κάποιου «σωτήρα», ιδιαίτερα σε συνθήκες κλιμάκωσης της πολεμικής προετοιμασίας. 
Την ίδια στιγμή η ηγεσία των Παρεμβάσεων επιδόθηκε σε επίθεση στην ΑΣΕ για δήθεν απουσία αγωνιστικού σχεδίου για απεργιακό αγώνα (ενώ είχαν ψηφίσει οι Παρεμβάσεις μαζί με τις ΔΑΚΕ, ΔΗΣΥ, ΔΙΚΤΥΟ τον σχεδιασμό στο ΔΣ της ΔΟΕ). Ταυτόχρονα επέλεξαν και με αφορμή τις εκλογές στα υπηρεσιακά συμβούλια να επιτεθούν όχι στις παρατάξεις που με τη στάση τους παγίωσαν τις ηλεκτρονικές εκλογές, αλλά στην ΑΣΕ, με μόνο στόχο να κρύψουν τα εσωτερικά τους προβλήματα (σε μια σειρά ΠΥΣΠΕ κατέβασαν ψηφοδέλτιο).
Συναδέλφισσες, συνάδελφοι, 
Οι εκπαιδευτικοί δεν μπορούμε και δεν θα παραμείνουμε «θεατές» των εξελίξεων, αναπαράγοντας δυσκολίες και προβλήματα. Θα οργανώσουμε την αντεπίθεσή μας, θα μπούμε ακόμα πιο δυναμικά στον αγώνα, στη συλλογική δράση που αποδεικνύει άλλωστε ότι μπορεί και έχει αποτελέσματα, όταν συνδυάζεται με σωστό περιεχόμενο και απεύθυνση στην κοινωνία και τους υπόλοιπους εργαζόμενους. 
Θα ξεπεράσουμε τα εμπόδια που θέτει ο κυβερνητικός συνδικαλισμός για να εκφραστεί το επόμενο διάστημα και να δυναμώσει η αντιπαράθεση με την πολιτική της Κυβέρνησης, με την πολιτική των «αντοχών» και των «περιορισμών», για να βγουν οι δίκαιες διεκδικήσεις μας μπροστά. Σε αυτή την προσπάθεια θα κριθεί κάθε συνδικαλιστική και πολιτική δύναμη.
Καλούμε τους ΣΕΠΕ σε όλη τη χώρα να αναλάβουν την πρωτοβουλία, να δυναμώσουν την πίεση και τη δράση τους για όλα τα ζητήματα, εδώ και τώρα ΔΟΕ και ΟΛΜΕ να προχωρήσουμε σε πανεκπαιδευτική κλαδική Απεργία μέσα στον Οκτώβριο. 
Συσπειρωμένοι στα σωματεία μας, υλοποιώντας τις συλλογικές μας αποφάσεις, με ένταση και πίστη στο δίκαιο των διεκδικήσεών μας μπορούμε να τα καταφέρουμε.

